CELEX: 52017PC0538
Language: lt
Date: 2017-09-20
Title: Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (ES) Nr. 1092/2010 dėl Europos Sąjungos finansų sistemos makrolygio rizikos ribojimo priežiūros ir Europos sisteminės rizikos valdybos įsteigimo

EUROPOS KOMISIJA
            Briuselis, 2017 09 20
            COM(2017) 538 final
            2017/0232(COD)
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo iš dalies keičiamas Reglamentas (ES) Nr. 1092/2010 dėl Europos Sąjungos finansų sistemos makrolygio rizikos ribojimo priežiūros ir Europos sisteminės rizikos valdybos įsteigimo
            (Tekstas svarbus EEE)
            {SWD(2017) 313 final}
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Po finansų krizės
                     1
                   ES sukūrė Europos finansų priežiūros institucijų sistemą (EFPIS), grindžiamą dviem ramsčiais: makroprudencine ir mikroprudencine priežiūra. 
               
            
            
               EFPIS makroprudencinis ramstis – 2010 m. gruodžio mėn. įsteigta Europos sisteminės rizikos valdyba (ESRV). ESRV atsako už ES finansų sistemos makroprudencinę priežiūrą. Jos užduotys, be kitų, yra šios: i) prisidėti prie sisteminės rizikos, kuri kyla finansiniam stabilumui Europos Sąjungoje dėl pokyčių finansų sistemoje, prevencijos ar mažinimo, kad, atsižvelgiant į makroekonominius pokyčius, būtų išvengta plataus masto finansinių sunkumų laikotarpių; ii) prisidėti prie sklandaus vidaus rinkos veikimo ir taip užtikrinti tvarų finansų sektoriaus indėlį į ekonomikos augimą. 
            
            
               ESRV nariai labai įvairūs: nacionaliniai centriniai bankai, priežiūros institucijos ir Europos institucijos. Ji turi konkrečių ES makroprudencinės politikos formavimo priemonių, pvz., gali teikti rekomendacijas ir įspėjimus. ESRV turi visai sistemai taikomus įgaliojimus, kurie itin svarbūs stebint ir vertinant keliems sektoriams būdingą ir tarpvalstybinę riziką ir šalutinį poveikį, o jos koordinuojamasis vaidmuo riboja užkrato riziką. Be to, padėdama pripažinti nacionalines makroprudencines priemones, ESRV užtikrina, kad kuo labiau sumažėtų tarpvalstybinis išplitimas ir reglamentavimo arbitražas. Dėl to ESRV daro tiesioginę įtaką ES šalių makroprudencinių priemonių veiksmingumui ir savo ruožtu – ES finansinio stabilumo laipsniui. Taigi, pagerinus ESRV veikimą tikimasi padidinti makroprudencinės politikos veiksmingumą.
            
            
               
                  Nuo įsteigimo ESRV: 
               
            
            
               ·įvairiems adresatams teikė rekomendacijas ir įspėjimus; 
            
            
               ·prisidėjo prie besitęsiančio ES makroprudencinės sistemos kūrimo; 
            
            
               ·sėkmingai naudojosi įvairių savo narių institucijų ištekliais bei kompetencija ir nepriklausomu akademiniu patariamojo mokslinio komiteto indėliu; 
            
            
               ·atliko svarbų vaidmenį koordinuojant ir vertinant pranešimus apie ES makroprudencines priemones. 
            
            
               
                  ESRV svarbą patvirtina jos, kaip koordinavimo ir informavimo centro, darbas, susijęs su rizikos stebėjimu iš visos ES perspektyvos ir su rekomendacijų dėl makroprudencinių priemonių naudojimo teikimu. 
               
               
                  Tačiau dėl pastarųjų institucinių pokyčių, susijusių su bankų sąjunga ir pastangomis sukurti kapitalo rinkų sąjungą, aplinkybės, kuriomis ESRV buvo įsteigta, skiriasi nuo jos veikimo aplinkybių. Tai turi pasekmių visų pirma ESRV sudėčiai ir jos darbo organizavimui. Siekiant atsižvelgti į laipsniškus makroprudencinės sistemos pokyčius ir bangomis įgyvendintus reglamentavimo pokyčius, reikia gerinti ESRV sudėtį ir bendradarbiavimo su Europos institucijomis metodus. 
               
               
                  Be to, pokyčių reikia siekiant užtikrinti, kad ESRV galėtų vykdyti visos finansų sistemos makroprudencinę priežiūrą augant rinka grindžiamo finansavimo svarbai, visų pirma sukūrus kapitalo rinkų sąjungą. 
               
               
                  Padidinus ESRV veiksmingumą ir rezultatyvumą pagerės ES makroprudencinės politikos koordinavimas ir bus sudarytos sąlygos ESRV geriau vykdyti savo įgaliojimus. Pasiūlymas papildomai paaiškintas pasekmių analizėje.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Šis pasiūlymas yra vykdomos Europos priežiūros institucijų (EPI) veiklos peržiūros dalis. ESRV ir EPI yra EFPIS makroprudencinis ir mikroprudencinis ramsčiai. 
               
            
            
               •Suderinamumas su kitomis Sąjungos politikos sritimis
            
            
               
                  ESRV veiklos peržiūra taip pat vykdoma atsižvelgiant į bankų sąjungos ir kapitalo rinkų sąjungos kūrimą. Siekiant pagilinti ir paspartinti ES kapitalo rinkų integraciją reikėtų proporcingai pakoreguoti sisteminės rizikos priežiūros sistemą.
               
            
         
         
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Siūlomų pakeitimų pagrindas tas pats kaip ir iš dalies keičiamo teisės akto teisinis pagrindas, t. y. SESV 114 straipsnis. Reglamentą, kuriuo įsteigiama ESRV, papildo Tarybos reglamentas, kuriuo Europos Centriniam Bankui (ECB) pavedamas uždavinys užtikrinti ESRV sekretoriato paslaugas. 
               
            
            
               •Subsidiarumo principas (neišimtinės kompetencijos atveju) 
            
            
               ESRV yra juridinio asmens statuso neturinti įstaiga. Ji atsako už ES finansų sistemos makroprudencinę priežiūrą. Pasiūlymo tikslus, kurie yra padidinti ESRV veiksmingumą ir pagerinti makroprudencinį koordinavimą ES, galima pasiekti papildant jau esamus ES teisės aktus, o tai reiškia, kad tų tikslų geriausia siekti ES lygmeniu, o ne skirtingomis nacionalinėmis iniciatyvomis. Kadangi ESRV veiksmingai prisideda prie abipusiškumo, susijusio su nacionalinėmis makroprudencinėmis priemonėmis, tai taip pat padeda nacionalinėms institucijoms valdyti nacionaliniu lygmeniu atsirandančią sisteminę riziką. 
            
            
               •Proporcingumo principas
            
            
               
                  Pasiūlymu iš dalies keičiamas esamas reglamentas. Tiksliniais pakeitimais siekiama paaiškinti arba sugriežtinti esamas nuostatas, todėl jie proporcingi nustatytoms problemoms. Pagrindinė ESRV struktūra liks iš esmės nepasikeitusi. 
               
            
            
               •Priemonės pasirinkimas
            
            
               
                  Esamo reglamento pakeitimai.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Kaip reikalaujama ESRV reglamentu, Komisija atliko peržiūrą, kad nustatytų, ar reikia atnaujinti ESRV misiją ir struktūrą. Pirmoji ESRV reglamento peržiūra atlikta 2014 m.
               
            
            
               •Konsultacijos su suinteresuotosiomis šalimis
            
            
               
                  Antrąjį 2016 m. pusmetį surengtos viešos konsultacijos dėl makroprudencinės sistemos ir viešas posėdis. Suinteresuotosios šalys iš esmės laikėsi nuomonės, kad ESRV įgaliojimai ir užduotys yra tinkami makroprudencinės politikos veiksmingumui ir rezultatyvumui užtikrinti, ir išreiškė pritarimą ESRV darbinės praktikos pakoregavimui, kad ji būtų rezultatyvesnė. Dauguma respondentų pritarė tam, kad ESRV pirmininku liktų ECB pirmininkas. Kai kurie pasisakė už tai, kad pripažįstant bankų sąjungos sukūrimą ESRV bendrojoje valdyboje būtų Bendro priežiūros mechanizmo ir Bendros pertvarkymo valdybos atstovai, bet dauguma nematė reikalo labai keisti valdybos sudėtį. Kai kurie respondentai pritarė tam, kad būtų sustiprintas ESRV sekretoriatas ir padidintas ESRV vaidmuo racionalizuojant pranešimo procedūras ES lygmeniu. 
               
            
            
               •Tiriamųjų duomenų rinkimas ir naudojimas
            
            
               
                  Netaikoma (kiek tai susiję su konsultacijomis su suinteresuotosiomis šalimis ir viešu posėdžiu, žr. pirmiau).
               
            
            
               •Poveikio vertinimas
            
            
               
                  Komisija išanalizavo siūlomų ESRV reglamento pakeitimų pasekmes. Oficialus poveikio vertinimas nebuvo atliktas, nes pasiūlymu dėl teisėkūros procedūra priimamo akto nustatomi pakeitimai yra tiksliniai.
               
               
            
            
               •Reglamentavimo tinkamumas ir supaprastinimas
            
         
         
            
               
                  Netaikoma
               
            
            
               •Pagrindinės teisės
            
            
               
                  Netaikoma
               
            
            
               4.POVEIKIS BIUDŽETUI
            
            
               
                  ESRV sekretoriato biudžeto išlaidos tenka ECB ir tiesioginių pasekmių ES biudžetui neturi.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Reglamentas bus peržiūrėtas po 5 metų.
               
            
            
               •Aiškinamieji dokumentai (direktyvoms)
            
            
               
                  Netaikoma
               
            
            
               •Išsamus konkrečių pasiūlymo nuostatų paaiškinimas
            
            
               
                  Pirmininkas
               
               
                  Pagal dabartinę struktūrą ESRV pirmininkauja ECB pirmininkas. Kaip pirmininkas, ECB pirmininkas ESRV suteikia autoritetą ir patikimumą ir užtikrina, kad ji galėtų veiksmingai remtis ir pasikliauti ECB kompetencija finansinio stabilumo srityje. Todėl siūloma, kad ECB pirmininkas nuolat pirmininkautų ESRV.
               
               
                  ESRV sekretoriatas
               
               
                  Kadangi ESRV bendroji valdyba neturi etatinių narių (įskaitant tai, kad nėra etatinio pirmininko ar pirmininko pavaduotojų), nėra narių, kurie galėtų visą savo laiką skirti su ESRV susijusiems klausimams ir pareigoms. Be to, oficialios ESRV sekretoriato vadovo užduotys yra ribotos. Dėl to ESRV darbas gali būti mažiau matomas, nepaisant to, kad ESRV pirmininkas reguliariai dalyvauja Parlamento posėdžiuose. Sustiprinus ESRV sekretoriato vadovo vaidmenį, padidėtų įspėjimų ir rekomendacijų poveikis ir veiksmingumas. 
               
               
                  Čia siūloma nustatyti konsultacijų procedūrą, pagal kurią bendroji valdyba vertintų ECB siūlomus kandidatus į ESRV sekretoriato vadovo postą, visų pirma jų savybes ir patirtį, kurios būtinos sekretoriato vadovui. Apie procedūrą būtų pranešta Parlamentui ir Tarybai. Taip būtų išlaikytas ryšys su ECB ir sekretoriato vadovo atskaitomybė bendrajai valdybai. Dėl to procesas taip pat taptų skaidresnis, o kartu padidėtų sekretoriato vadovo matomumas. Siūloma papildomai patikslinti sekretoriato vadovui skiriamas užduotis, įskaitant pirmininkui suteikiamą galimybę išorės atstovavimo pirmininkui užduotį pavesti sekretoriato vadovui.
               
               
                  ESRV sudėtis 
               
               
                  Pasiūlymu atnaujinamas ESRV reglamentas, kad būtų atsižvelgta į bankų sąjungos kūrimą ir, kaip balsavimo teises turintys ESRV bendrosios valdybos nariai, pridedami Bendro priežiūros mechanizmo ir Bendros pertvarkymo valdybos atstovai. Atitinkamai pakoreguoti reikėtų ir valdymo komiteto bei patariamojo techninio komiteto sudėtį. 
               
               
                  ESRV įspėjimų ir rekomendacijų adresatai
               
               
                  Kaip galimą ESRV įspėjimų ir rekomendacijų adresatą taip pat siūloma įtraukti ECB, kai kalbama apie uždavinius, kurie jam pavesti Bendro priežiūros mechanizmo reglamentu (Reglamentu (ES) Nr. 1024/2013), t. y. priežiūros uždavinius, nesusijusius su pinigų politikos vykdymu. Taip bus išspręsta dabartinės asimetrijos problema, kai tokius įspėjimus ir rekomendacijas nacionalinės institucijos gauna kaip bendrosios valdybos narės, bet jie nėra siunčiami ECB kaip kompetentingai arba paskirtajai institucijai bankų sąjungos lygmeniu. 
               
            
         
         
            
               
                  Geresnis reglamentavimas
               
            
            
               Laikantis geresnio reglamentavimo principų ir atsižvelgiant į atitinkamas aplinkybes, ESRV patariamieji komitetai dėl ESRV nuomonių, rekomendacijų ir sprendimų turėtų konsultuotis su suinteresuotaisiais subjektais,  pavyzdžiui, rinkos dalyviais, vartotojų organizacijomis ir ekspertais.
            
            
            
               2017/0232 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo iš dalies keičiamas Reglamentas (ES) Nr. 1092/2010 dėl Europos Sąjungos finansų sistemos makrolygio rizikos ribojimo priežiūros ir Europos sisteminės rizikos valdybos įsteigimo
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 114 straipsnį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  2
               ,
            
            
               laikydamiesi įprastos teisėkūros procedūros,
            
            
            
               kadangi:
            
            
               (1)pagal Reglamento (ES) Nr. 1092/2010
                  3
                (ESRV reglamento) 20 straipsnį Europos Parlamentas ir Taryba, remdamiesi Komisijos ataskaita
                  4
               , išnagrinėjo ESRV reglamentą, kad nuspręstų, ar reikia peržiūrėti ESRV misiją ir struktūrą. Taip pat peržiūrėta ESRV pirmininko skyrimo tvarka;
            
            
               (2)2017 m. Komisijos ataskaitoje dėl ESRV misijos ir struktūros
                  5
                daroma išvada, kad ESRV apskritai veikia tinkamai, bet reikia pagerinti tam tikrus konkrečius aspektus;
            
            
               (3)vienas iš svarbių privalumų – tai, kad ESRV bendrąją valdybą sudaro įvairūs nariai. Tačiau tos bendrosios valdybos sudėtis neatspindi naujausių Sąjungos finansų priežiūros struktūros pokyčių ir visų pirma bankų sąjungos sukūrimo. Todėl reikėtų, kad balsavimo teisę turinčiais ESRV bendrosios valdybos nariais taptų ECB priežiūros valdybos pirmininkas ir Bendros pertvarkymo valdybos pirmininkas. Atitinkamai pakoreguoti reikėtų ir valdymo komiteto bei patariamojo techninio komiteto sudėtį;
            
            
               (4)ECB pirmininkas ESRV pirmininkavo pirmuosius 5 jos veikimo metus, o po to jis ESRV pirmininkavo laikinai. Per tą laiką ECB pirmininkas ESRV suteikė autoritetą ir patikimumą ir užtikrino, kad ESRV galėtų veiksmingai remtis ir pasikliauti ECB kompetencija finansinio stabilumo srityje. Todėl tikslinga, kad ECB pirmininkas nuolat pirmininkautų ESRV;
            
         
         
            
               (5)siekiant padidinti ESRV, kaip nuo savo narių atskiros įstaigos, matomumą, ESRV pirmininkas turėtų turėti galimybę užduotis, susijusias su išorės atstovavimu ESRV,  pavesti ESRV sekretoriato vadovui; 
            
            
               (6)Tarybos reglamento (ES) Nr. 1096/2010
                  6
                3 straipsnio 2 dalyje nustatyta, kad ESRV sekretoriato vadovą skiria ECB, pasikonsultavęs su ESRV bendrąja valdyba. Siekiant padidinti ESRV sekretoriato vadovo vaidmenį, ESRV bendroji valdyba vadovaudamasi atvira ir skaidria procedūra turėtų įvertinti, ar atrinkti kandidatai į ESRV sekretoriato vadovo postą turi savybių ir patirties, kurios būtinos ESRV sekretoriato vadovui. Apie vertinimo procedūrą bendroji valdyba turėtų informuoti Europos Parlamentą ir Tarybą. Be to, reikėtų paaiškinti ESRV sekretoriato vadovo užduotis;
            
            
               (7)pagal Reglamento (ES) Nr. 1092/2010 5 straipsnio 2 dalį pirmąjį ESRV pirmininko pavaduotoją iki šiol iš savo narių rinko ECB bendrosios tarybos nariai, atsižvelgdami į poreikį proporcingai atstovauti visoms valstybėms narėms bei valstybėms narėms, kurių valiuta yra euro, ir valstybėms narėms, kurių valiuta nėra euro. Sukūrus bankų sąjungą, nuorodą į valstybes nares, kurių valiuta yra euro, ir valstybes nares, kurių valiuta nėra euro, tikslinga pakeisti nuoroda į valstybes nares, kurios dalyvauja bankų sąjungoje, ir valstybes nares, kurios joje nedalyvauja;
            
            
               (8)turint omenyje Europos ekonominės erdvės (EEE) susitarimo dalinius pakeitimus
                  7
                ir visų pirma tai, kad EEE valstybės narės priėmė Reglamentą (ES) Nr. 1092/2010, to reglamento 9 straipsnio 5 dalis nebeaktuali ir dėl to ją reikėtų išbraukti; 
            
            
               (9)siekiant sumažinti sąnaudas ir padidinti procedūrinį rezultatyvumą, Komisijos atstovų skaičių ESRV patariamajame techniniame komitete reikėtų sumažinti nuo dabartinių dviejų atstovų iki vieno;
            
            
               (10)Reglamento (ES) Nr. 1092/2010 16 straipsnio 3 dalyje reikalaujama, kad ESRV įspėjimai ir rekomendacijos būtų perduodami Tarybai ir Komisijai ir, kai jie skirti vienai ar daugiau nacionalinių priežiūros institucijų, – EPI. Siekiant padidinti demokratinę kontrolę ir skaidrumą, tie įspėjimai ir rekomendacijos turėtų taip pat būti perduodami Europos Parlamentui ir EPI;
            
            
               (11)siekiant užtikrinti ESRV nuomonių, rekomendacijų ir sprendimų kokybę ir aktualumą, patariamasis techninis komitetas ir patariamasis mokslinis komitetas prireikus turėtų iš anksto atvirai ir skaidriai konsultuotis su suinteresuotais subjektais;
            
            
               (12)todėl Reglamentas (ES) Nr. 1092/2010 turėtų būti atitinkamai iš dalies pakeistas,
            
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamentas (ES) Nr. 1092/2010 iš dalies keičiamas taip:
            
            
               1)
                     4 straipsnis iš dalies keičiamas taip:
            
            
               a)
                     įterpiama 2a dalis:
            
            
               „2a.
                     Kai pagal Tarybos reglamento (ES) Nr. 1096/2010* 3 straipsnio 2 dalį su bendrąja valdyba konsultuojamasi dėl ESRV sekretoriato vadovo paskyrimo, vadovaudamasi atvira ir skaidria procedūra bendroji valdyba įvertina, ar atrinkti kandidatai į ESRV sekretoriato vadovo postą turi savybių ir patirties, kurios būtinos ESRV sekretoriato vadovui. Apie konsultacijų procedūrą bendroji valdyba informuoja Europos Parlamentą ir Tarybą.
            
            
               *
                     2010 m. lapkričio 17 d. Tarybos reglamentas (ES) Nr. 1096/2010, kuriuo Europos centriniam bankui pavedami konkretūs uždaviniai, susiję su Europos sisteminės rizikos valdybos veikla (OL L 331, 2010 12 15, p. 162).“;
            
            
               _______________________________________________________________________________
            
            
               b)
                     įterpiama 3a dalis:
            
            
               „3a.
                     ESRV sekretoriato vadovui nurodydamas gaires pagal Tarybos reglamento (ES) Nr. 1096/2010 4 straipsnio 1 dalį, ESRV pirmininkas ir valdymo komitetas visų pirma aptaria:
            
            
               a)
                     kasdienį ESRV sekretoriato valdymą;
            
         
         
            
               b)
                     su ESRV sekretoriatu susijusius administracinius ir biudžeto klausimus; 
            
            
               c)
                     bendrosios valdybos darbo ir sprendimų priėmimo koordinavimą ir rengimą;
            
            
               d)
                     metinės ESRV programos pasiūlymo rengimą ir jos įgyvendinimą;
            
            
               e)
                     metinės ESRV veiklos ataskaitos rengimą ir atsiskaitymą apie jos įgyvendinimą bendrajai valdybai.“;
            
            
               2)
                     5 straipsnis iš dalies keičiamas taip:
            
            
               a)
                     1 ir 2 dalys pakeičiamos taip:
            
            
               „1.
                     ESRV pirmininkauja ECB pirmininkas.
            
            
               2.
                     Pirmąjį pirmininko pavaduotoją penkerių metų kadencijai iš savo narių renka ECB bendrosios tarybos nariai, atsižvelgdami į poreikį proporcingai atstovauti visoms valstybėms narėms bei valstybėms narėms, kurios yra dalyvaujančios valstybės narės, kaip apibrėžta Tarybos reglamento (ES) Nr. 1024/2013** 2 straipsnio 1 dalyje, ir valstybėms narėms, kurios nėra dalyvaujančios valstybės narės. Pirmasis pirmininko pavaduotojas gali būti vieną kartą perrinktas kitai kadencijai.
            
            
               __________________________________________________________________
            
            
               **
                     2013 m. spalio 15 d. Tarybos reglamentas (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (OL L 287, 2013 10 29, p. 63).“;
            
            
               b)
                     8 dalis pakeičiama taip:
            
            
               „8.
                     Pirmininkas atstovauja ESRV jos išoriniuose santykiuose. Užduotis, susijusias su išorės atstovavimu ESRV, pirmininkas gali pavesti sekretoriato vadovui.“;
            
            
               3)
                     6 straipsnis iš dalies keičiamas taip:
            
            
               a)
                     1 dalis iš dalies keičiama taip:
            
            
               i)
                     įterpiami fa ir fb punktai:
            
            
               „fa)
                     ECB priežiūros valdybos pirmininkas;
            
            
               fb)
                     Bendros pertvarkymo valdybos pirmininkas;“;
            
            
               ii)
                     g punktas pakeičiamas taip:
            
            
               „g)
                     Patariamojo mokslinio komiteto pirmininkas;“;
            
            
               b)
                     2 dalis iš dalies keičiama taip:
            
         
         
            
               i)
                     a punktas pakeičiamas taip:
            
            
               „a)
                     po vieną arba nacionalinių kompetentingų institucijų, arba nacionalinių institucijų, kurios paskirtos taikyti sisteminės arba su makrolygio rizikos ribojimu susijusios rizikos valdymo priemones, aukšto lygio atstovą iš kiekvienos valstybės narės vadovaujantis 3 dalimi;“;
            
            
               c)
                     3 dalis pakeičiama taip:
            
            
               „3.
                     Atstovaujant nacionalinėms institucijoms, nurodytoms 2 straipsnio a punkte, atitinkami aukšto lygio atstovai iš kiekvienos valstybės narės keičiasi, atsižvelgiant į svarstomą darbotvarkės punktą, išskyrus atvejus, kai konkrečios valstybės narės nacionalinės institucijos susitaria dėl bendro atstovo.“;
            
            
               4)
                     9 straipsnio 5 dalis išbraukiama; 
            
            
               5)
                     11 straipsnis iš dalies keičiamas taip:
            
            
               a)
                     1 dalis iš dalies keičiama taip:
            
            
               i)
                     c punktas pakeičiamas taip:
            
            
               „c)
                     keturi kiti bendrosios valdybos nariai, kurie taip pat yra ECB bendrosios tarybos nariai, atsižvelgiant į poreikį proporcingai atstovauti visoms valstybėms narėms bei valstybėms narėms, kurios yra dalyvaujančios valstybės narės, kaip apibrėžta Tarybos reglamento (ES) Nr. 1024/2013 2 straipsnio 1 dalyje, ir valstybėms narėms, kurios nėra dalyvaujančios valstybės narės. Juos iš savo narių trejų metų laikotarpiui renka bendrosios valdybos nariai, kurie taip pat yra ECB bendrosios tarybos nariai;“;
            
            
               ii)
                     įterpiami ga ir gb punktai:
            
            
               „ga)
                     ECB priežiūros valdybos pirmininkas;
            
            
               gb)
                     Bendros pertvarkymo valdybos pirmininkas;“;
            
            
               6)
                     12 straipsnis iš dalies keičiamas taip:
            
            
               a)
                     5 dalis pakeičiama taip:
            
            
               „5.
                     Prireikus patariamasis mokslinis komitetas iš anksto atvirai ir skaidriai, tačiau laikydamasis konfidencialumo reikalavimo rengia konsultacijas su suinteresuotais subjektais.“;
            
            
                7)
                     13 straipsnis iš dalies keičiamas taip:
            
            
               a)
                     1 dalis iš dalies keičiama taip:
            
            
               i)
                     f punktas pakeičiamas taip:
            
            
               „f)
                     Komisijos atstovas;“;
            
            
               ii)
                     įterpiami fa ir fb punktai:
            
         
         
            
               „fa)
                     ECB priežiūros valdybos atstovas;
            
            
               fb)
                     Bendros pertvarkymo valdybos atstovas;“;
            
            
               b)
                     įterpiama 4a dalis:
            
            
               „4a.
                     Prireikus patariamasis techninis komitetas iš anksto atvirai ir skaidriai, tačiau laikydamasis konfidencialumo reikalavimo rengia konsultacijas su suinteresuotais subjektais.“;
            
            
               8)
                     16 straipsnis iš dalies keičiamas taip:
            
            
               a)
                     2 dalies pirmas sakinys pakeičiamas taip:
            
            
               „Įspėjimai ar rekomendacijos, kuriuos ESRV teikia pagal 3 straipsnio 2 dalies c ir d punktus, gali būti bendro arba konkretaus pobūdžio ir yra skirti visų pirma visai Sąjungai arba vienai ar kelioms valstybėms narėms, arba vienai ar daugiau Europos priežiūros institucijų, arba vienai ar daugiau nacionalinių kompetentingų institucijų, arba ECB tuo atveju, kai kalbama apie ECB uždavinius, jam pavestus pagal Reglamento (ES) Nr. 1024/2013 4 straipsnio 1 ir 2 dalis ir 5 straipsnio 2 dalį.“;
            
            
               b)
                     3 dalis pakeičiama taip:
            
            
               „3.
                     Tuo pačiu metu, kai įspėjimai ar rekomendacijos pagal 2 dalį perduodami adresatams, tie įspėjimai ar rekomendacijos, laikantis griežtų konfidencialumo taisyklių, perduodami Tarybai, Europos Parlamentui, Komisijai ir EPI.“; 
            
            
               9)
                     17 straipsnio 1 ir 2 dalys pakeičiamos taip:
            
            
               „1.
                     Kai 3 straipsnio 2 dalies d punkte nurodyta rekomendacija skiriama Komisijai, vienai ar kelioms valstybėms narėms, vienai ar daugiau EPI arba vienai ar daugiau nacionalinių kompetentingų institucijų, adresatai informuoja Europos Parlamentą, Tarybą ir ESRV apie veiksmus, kurių imtasi atsižvelgiant į rekomendacijas, o neveikimą pagrindžia. Atitinkamais atvejais apie gautus atsakymus ESRV, laikydamasi griežtų konfidencialumo taisyklių, nedelsdama informuoja EPI.
            
            
               2.
                     Nusprendusi, kad jos rekomendacijos nesilaikoma ar kad adresatai nesugebėjo tinkamai pagrįsti savo neveikimo, ESRV, laikydamasi griežtų konfidencialumo taisyklių, informuoja apie tai adresatus, Europos Parlamentą, Tarybą ir atitinkamas EPI.“;
            
            
               10)
                     20 straipsnis pakeičiamas taip:
            
            
               „Ne anksčiau kaip penkeri metai po [OL prašoma įrašyti įsigaliojimo datą] Komisija atlieka šio reglamento vertinimą ir pateikia pagrindinių išvadų ataskaitą Europos Parlamentui, Tarybai ir Europos ekonomikos ir socialinių reikalų komitetui.“ 
            
            
               2 straipsnis
            
            
               Šis reglamentas įsigalioja […] dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  J. de Larosière ataskaitoje (galutinė ataskaita pateikta 2009 m. vasario 25 d.) rekomenduota sukurti sąjungą visos finansų sistemos rizikai stebėti.
               
               
                  
                     (2)
                  OL C, , p. .
               
               
                  
                     (3)
                  2010 m. lapkričio 24 d. Europos Parlamento ir Tarybos reglamentas (ES) Nr. 1092/2010 dėl Europos Sąjungos finansų sistemos makrolygio rizikos ribojimo priežiūros ir Europos sisteminės rizikos valdybos įsteigimo (OL L 331, 2010 12 15, p. 1).
               
               
                  
                     (4)
                  Komisijos ataskaita Europos Parlamentui ir Tarybai dėl Europos sisteminės rizikos valdybos (ESRV) misijos ir struktūros, COM(2014) 508 final.
               
               
                  
                     (5)
                  Komisijos tarnybų darbinis dokumentas „ESRV reglamento dalinių pakeitimų pasekmių analizė“, COM(2017).
               
               
                  
                     (6)
                  2010 m. lapkričio 17 d. Tarybos reglamentas (ES) Nr. 1096/2010, kuriuo Europos centriniam bankui pavedami konkretūs uždaviniai, susiję su Europos sisteminės rizikos valdybos veikla (OL L 331, 2010 12 15, p. 162).
               
               
                  
                     (7)
                  2016 m. rugsėjo 30 d. EEE jungtinio komiteto sprendimas Nr. 198/2016, kuriuo iš dalies keičiamas EEE susitarimo IX priedas (Finansinės paslaugos) [2017/275] (OL L 46, 2017 2 23, p. 1).